Μοσχαρίσιοι κεφτέδες με καρότο και σάλτσα τυριού
Τα αγαπημένα μας κεφτεδάκια γίνονται ακόμη πιο απολαυστικά με την προσθήκη μιας τυρένιας σάλτσας. Συνοδεύουμε με ρύζι ή πατάτες και απολαμβάνουμε.
500 γρ. κιμάς μοσχαρίσιος, από σπάλα, 2 μέτρια καρότα, χοντροτριμμένα, 1 μικρό κρεμμύδι ξερό, χοντροτριμμένο, 1/4 μάτσο μαϊντανός, ψιλοκομμένος, 2 κουτ. σούπας φρυγανιά, τριμμένη, 1/2 κουτ. γλυκού κύμινο σε σκόνη, 50 ml ελαιόλαδο, αλάτι, φρεσκοτριμμένο πιπέρι, 40 γρ. βούτυρο αγελάδας, 2 κουτ. σούπας αλεύρι για όλες τις χρήσεις, 3 κουτ. σούπας γαλοτύρι ηπειρώτικο, 250 ml φρέσκο γάλα, 1 κουτ. σούπας δυόσμος ξερός, τριμμένος, αλάτι, φρεσκοτριμμένο πιπέρι
Για να φτιάξουμε μοσχαρίσιους κεφτέδες με καρότο και σάλτσα τυριού, αρχικά, προθερμαίνουμε τον φούρνο στους 200°C και στρώνουμε ένα ρηχό ταψί με λαδόκολλα.Σε ένα μπολ ζυμώνουμε όλα τα υλικά για τους κεφτέδες για 2-3 λεπτά, μέχρι να σχηματιστεί ένα αφράτο μείγμα. Πλάθουμε τους κεφτέδες σχετικά μεγάλους, τους απλώνουμε στο ταψί και ψήνουμε για περίπου 10 λεπτά από κάθε πλευρά, μέχρι να ροδίσουν.Παράλληλα, σε μια μικρή κατσαρόλα ζεσταίνουμε το βούτυρο σε μέτρια φωτιά για περίπου 2 λεπτά, μέχρι να λιώσει.Ρίχνουμε το αλεύρι και ανακατεύουμε για 1 λεπτό. Ρίχνουμε σταδιακά το γάλα, ανακατεύοντας με σύρμα για 3-4 λεπτά, μέχρι να σχηματιστεί μια πηχτούτσικη κρέμα. Αποσύρουμε, προσθέτουμε αλατοπίπερο, το τυρί, τον δυόσμο και ανακατεύουμε καλά με το σύρμα μέχρι να αναμειχθούν.Σερβίρουμε τους κεφτέδες στα πιάτα, τους περιχύνουμε με όση από τη σάλτσα θέλουμε και συνοδεύουμε με ρύζι ή πατάτες τηγανητές.
Μοσχαρίσιος κιμάς